ໂຊມາເລຍ ປະກາດໃຫ້ ລາງວັນ ສຳລັບຈັບຕາຍ ຜູ້ນຳຄົນໃໝ່ ຂອງກຸ່ມ al-Shabab
ຫົວໜ້າສືບລັບ ຂອງໂຊມາເລຍ ກ່າວວ່າ ເງິນລາງວັນນີ້ ຈະຈ່າຍໃຫ້ ຄົນໃດກໍຕາມ ທີ່ຊ່ອຍອຳນວຍ ຄວາມສະດວກ ໃນການສັງຫານ ນາຍ Ahmed Omar Abu Ubeyd.
ໂຊມາເລຍປະກາດໃຫ້ເງິນລາງວັນ 2 ລ້ານດອນລາ ສຳລັບ ການຈັບຕາຍ ນາຍ Ahmed Omar Abu Ubeyd ຜູ້ນຳ ຄົນໃໝ່ຂອງກຸ່ມ al-Shabab ຫົວໜ້າສືບລັບຂອງໂຊມາເລຍ ກ່າວວ່າ ເງິນລາງວັນນີ້ ຈະ ຈ່າຍໃຫ້ຄົນໃດກໍຕາມ ທີ່ຊ່ວຍອຳນວຍຄວາມສະດວກໃນ ການສັງຫານນາຍ Ubeyd ເຈົ້າໜ້າທີ່ກ່າວວ່າ ເງິນ 1 ລ້ານດອນລາຈະເປັນລາງວັນ ມອບໃຫ້ຜູ້ໃດກໍຕາມທີ່ໃຫ້ຂ່າວຄາວ ກ່ຽວກັບວ່າ ນາຍ Ubeyd ຢູ່ໃສນັ້ນ ເຊື່ອກັນວ່າ ນາຍ Ubeyd ໄດ້ຂຶ້ນດຳລົງຕຳແໜ່ງແທນນາຍ Ahmed Abdi Godane ຜູ້ນຳກຸ່ມຄົນເກົ່າ ທີ່ໄດ້ເສຍຊີວິດໄປ ຍ້ອນການໂຈມຕີຂອງເຮືອບິນບໍ່ມີຄົນຂັບ ຫຼື drone ຂອງສະຫະລັດໃນພາກໃຕ້ຂອງໂຊມາເລຍ ເມື່ອວັນທີ 1 ເດືອນກັນຍານີ້ ໃນຂ່າວນຶ່ງອີກນັ້ນ ແມ່ຍິງໂຊມາເລຍຄົນນຶ່ງຖືກປະຫານຊີວິດ ດ້ວຍການແກວ່ງກ້ອນຫິນໃສ່ ຢູ່ຕໍ່ໜ້າປະຊາຊົນ ໃນຂໍ້ຫາວ່າມີຄວາມຜິດຖານມີຜົວຫຼາຍຄົນໃນເວລາດຽວກັນ ແມ່ຍິງໄວ 33 ປີ ໄດ້ຖືກປະຫານຊີວິດ ໃນວັນສຸກຜ່ານມາ ຢູ່ເມືອງແຄມທະເລ Baware ທາງພາກໃຕ້ຂອງໂຊມາເລຍ ທີ່ຢູ່ພາຍໃຕ້ການຄວບຄຸມ ຂອງກຸ່ມອິສລາມຫົວຮຸນແຮງ al-Shabab ນັ້ນ ແມ່ຍິງຄົນນີ້ ໄດ້ຮັບສາລະພາບວ່າ ຕົນໄດ້ມີຜົວ ຢ່າງໜ້ອຍ 3 ຄົນ ໃນເວລາດຽວກັນ ນາງໄດ້ຖືກຝັງດິນໄວ້ ຈົນຈຳຄໍ ແລະຖືກແກ່ງກ້ອນຫິນໃສ່ຈົນຕາຍ ໂດຍພວກປະຫານຊີວິດ ຈຳນວນນຶ່ງທີ່ໃສ່ຜ້າປົກໜ້າໄວ້ ໃນຂະນະທີ່ຝູງຊົນຢືນເບິ່ງຢູ່ ກຸ່ມ al-Shabab ທີ່ພົວພັນກັບກຸ່ມ ອາລ ກາອິດາ ຄວບຄຸມພື້ນທີ່ອັນກ້ວາງໃຫຍ່ ຂອງໂຊມາເລຍ ແລະຢູ່ໃນເຂດນັ້ນ ພວກເຂົານຳໃຊ້ກົດໝາຍອິສລາມ ຢ່າງເຂັ້ມງວດ